Bedrieglike aptekers in Limpopo aangekeerArgieffoto (Foto: stevepb, Pixabay) ŉ Verpleër is in Limpopo in hegtenis geneem op aanklag van diefstal en dat hy ŉ apteek bedryf het sonder ŉ lisensie. Matimba Maluleke, provinsiale woordvoerder van die direktoraat vir prioriteitsmisdaadondersoeke (die Valke) het Vrydag gesê die 34-jarige man is ondersoek en daar is bevind dat medikasie sonder ŉ lisensie aangeskaf is. “Tydens ŉ soektog by die apteek is medisyne gevind wat slegs met ŉ lisensie verkoop mag word en op voorskrif verkoop moet word,” het Maluleke gesê. Beamptes het ook medikasie gevind wat na bewering gesteel is van die departement van gesondheid. Die apteek is dadelik toegemaak en die man staan tereg op aanklag van die oortreding van die Wet op Medisynebeheer. ŉ Tweede apteek is ook in Mamaila naby Sekgosese (sowat 50 km buite Modjadjiskloof) toegemaak. Dié apteek het ŉ lisensie van ŉ ander geregistreerde apteek gebruik. “Beamptes het in hierdie apteek beslag gelê op ŉ groot aantal medisyne, mediesefonds-eise en ander finansiële registers. Die eienaar van die apteek sal binnekort in hegtenis geneem word op aanklag van bedrog, oortreding van die Wet op Medisynebeheer en die bedryf van ŉ apteek sonder ŉ lisensie,” het Maluleke bygevoeg. Die ondersoek duur voort.